Rage Against the Machine
Rage Against the Machine, amerikansk metal-rap-gruppe, dannet i 1991 af Zack de la Rocha (f. 1970), vokal, Tom Morello (f. 1964), guitar, Tim Commerford (f. 1968), bas, og Brad Wilk (f. 1968), trommer. Rage Against the Machine vakte opsigt med sin voldsomme, men også gennemarbejdede og virtuost udførte musik og sine radikale tekster, der placerede gruppen på USA's yderste venstrefløj, fx på albummene Rage Against the Machine (1992) og Renegades (2000). Gruppen har endvidere haft en høj politisk aktivistisk profil, og har ført en række kampagner, bl.a. til fordel for underbetalte fabriksarbejdere og imod krigen i Irak.
De la Rocha forlod gruppen i 2000, og senere dannede de øvrige medlemmer gruppen Audioslave sammen med sangeren Chris Cornell (1964-2017). Rage Against the Machine blev gendannet i 2007.